bundt
Et bundt er et begreb i projektiv geometri. Der kan eksempelvis være tale om samtlige linjer gennem et fælles punkt (linjebundt), samtlige planer gennem et fælles punkt eller samtlige planer, der har en fælles linje (planbundt). Bundter af linjer gennem et fælles punkt er bl.a. vigtige i perspektivlæren i forbindelse med centralprojektion af en plan figur på en billedplan i rummet; man kan tænke på et bundt af lysstråler ud fra øjepunktet, der kaster den givne figur som en skygge på billedplanen. I bred forstand kaldes en samling af geometriske objekter, for hvilke hvert par af objekter har en fælles egenskab (fx alle cirkler i en fast plan, der går igennem to faste punkter), for et bundt eller en pencil. En anden slags bundter, fiberbundt, optræder i topologien.